**Pripomienky k návrhu zákona,**

**ktorým sa mení a dopĺňa zákon č. 211/2000 Z. z. o slobodnom prístupe k informáciám**

(<https://lt.justice.gov.sk/Material/MaterialHome.aspx?instEID=-1&matEID=7993&langEID=1>)

**1. Spresnenie definície štátom, župami a mestami väčšinovo vlastnených firiem ako povinných osôb**

V § 2 sa mení odsek 3 a znie:

„Povinnou osobou je aj právnická osoba založená alebo zriadená povinnou osobou podľa ods. 1 alebo 2, ak

a) je úplne alebo z väčšej časti financovaná povinnými osobami podľa ods. 1 a 2 alebo

b) je kontrolovaná povinnými osobami podľa ods. 1 a 2 alebo

c) povinné osoby podľa odseku 1 alebo 2 vymenúvajú alebo volia viac ako polovicu členov jej riadiaceho orgánu alebo kontrolného orgánu.

Ak táto povinná osoba neposkytuje verejné služby a ak by sprístupnenie požadovanej informácie mohlo spôsobiť tejto povinnej osobe závažnú ujmu v hospodárskej súťaži a ak zároveň záujem tejto povinnej osoby na ochrane požadovaných informácií prevažuje nad právom verejnosti na prístup k požadovaným informáciám, na návrh tejto povinnej osoby môže súd rozhodnúť, že povinná osoba nie je povinná sprístupniť požadovanú informáciu. Povinná osoba zverejní na svojom webovom sídle návrh na súd bezodkladne po jeho podaní.“

Odôvodnenie:

Viaceré obchodné spoločnosti uvedené v § 2 ods. 3 zákona o informáciách odmietajú sprístupňovať informácie o svojej činnosti a konštatujú najmä, že nehospodária s verejnými prostriedkami a ani nenakladajú s majetkom štátu, majetkom vyššieho územného celku alebo majetkom obce. Práve rozsah povinnosti určený v § 3 ods. 2 písm. a) a b) zákona o informáciách je najčastejším dôvodom pre odmietnutie sprístupniť informácie napríklad o hospodárení takejto spoločnosti.

Obchodné spoločnosti uvedené v § 2 ods. 3 zákona o informáciách tiež tvrdia, že nenakladajú s majetkom štátu, majetkom vyššieho územného celku ani majetkom obce. Vo vlastníctve štátu sa majú nachádzať iba akcie, emitované obchodnou spoločnosťou. Výkon práv akcionára spojených s týmito akciami nevykonáva obchodná spoločnosť, nakoľko nie je akcionárom, ale príslušné ministerstvo. Následne hospodárenie spoločnosti (nadobúdanie a predaj majetku, obchodné zmluvy, rozhodovanie o zisku a podobne) podľa tohto názoru už nie je nakladaním s majetkom napríklad štátu, ale majetkom samotnej obchodnej spoločnosti.

Priamym dôsledkom uplatňovania vyššie uvedených výkladov je obmedzenie Ústavou SR garantovaného práva na informácie a významné zabránenie verejnej kontroly majetku, ktorý vlastní štát alebo územnosprávny celok.

Ústavný súd SR v náleze sp. zn. I. ÚS 236/06 uviedol, že hoci ústavnú povinnosť poskytovať informácie o svojej činnosti majú v zmysle čl. 26 ods. 5 ústavy iba orgány verejnej moci, zákonom o slobode informácií bol okruh povinných subjektov rozšírený aj o také subjekty, ktoré za orgány verejnej moci považovať nemožno. Ďalej treba konštatovať, že všetky povinné osoby vyplývajúce z ustanovenia § 2 ods. 1, 2 a 3 zákona o slobode informácií majú v zásade ratione materiae plnú informačnú povinnosť v rozsahu svojej činnosti. Právnické osoby založené povinnými osobami uvedenými v ods. 1 a 2 spĺňajú spravidla jeden charakteristický znak. Hospodária totiž s verejnými financiami, resp. nakladajú s majetkom štátu a obcí, keďže sú zriadené s majetkovou účasťou povinných osôb podľa § 2 ods. 1 a 2 zákona o slobode informácií. Práva a povinnosti orgánov verejnej moci nerealizujú a spravidla sú kreované na základe zákonov patriacich do oblasti súkromného práva. (Nález Ústavného súdu sp. zn. I. ÚS 236/06 zo dňa 28. júna 2007)

Navrhovaná úprava teda spresňuje dnes platný právny stav a usmerňuje obchodné spoločnosti, ktoré často konajú v rozpore s vyššie uvedeným Nálezom Ústavného súdu.

Súčasne navrhujeme mechanizmus prostredníctvom ktorého bude môcť táto povinná osoba požiadať o zúženie svojej informačnej povinnosti, ak by hrozilo spôsobenie závažnej ujmy v hospodárskej súťaži.

**2.**

**K zavedeniu možnosti vládou schváliť limit pre zverejňovanie zoznamu faktúr**

V bode 28 navrhujeme z navrhovaného znenia § 5a vypustiť odseky 5 a 6.

Odôvodnenie:

Zverejňovanie zoznamov objednávok a faktúr prináša veľkú mieru transparentnosti za minimálne náklady, keďže sa zverejňujú len zoznamy, čo musí každá obec mať povinne v účtovníctve. Podľa reprezentatívneho prieskumu Transparency International Slovensko z februára 2015 až 8% populácie si za rok pozrelo aspoň jednu zmluvu či faktúru na internete. Podľa našich skúseností ide prevažne o faktúry obcí, ktoré si občania vedia porovnať s realitou ľahšie ako veľké zmluvy v štátnej správe. Posilňuje to teda zapojenie občanov do kontroly výdavkov v obciach, ktorá je pri nedostatku nezávislých médií či mimovládnych organizácií v miestnej samospráve obzvlášť slabá. Podľa prepočtov na základe reprezentatívnej vzorky 35 obcí a miest až štvrtina zverejnených faktúr je do sumy 50 eur, polovica počtu do 200 eur a viac ako 90 percent do 3 tisíc eur. Celkový odhadovaný objem faktúr do 200 eur tvorí ročne v samosprávach odhadom Transparency cez 40 miliónov eur. To ukazuje, že aj relatívne nízke limity určené vládou by zneprístupnili veľké množstvo faktúr a objednávok. Navyše by to obce mohlo zvádzať k umelému deleniu faktúr na menšie, „podlimitné“ sumy.

**3.**

**K neexistencii dohľadového orgánu:**

Navrhujeme do návrhu zákona doplniť body ustanovujúce nový dohľadový orgán nad vymožiteľnosťou infozákona

Odôvodnenie:

Podľa dlhoročných skúseností Transparency International Slovensko (rebríčky transparentnosti miest, štátnych firiem, nemocníc, stovky infožiadostí) je hlavným problémom zákona jeho nedostatočná implementácia. Rovnaké odseky si funkčne rovnaké povinné osoby vysvetľujú rôzne. Vymáhateľnosť sankcií je nízka, keďže žiadatelia o informácie väčšinou nie sú ochotné ísť v spore až po finálne rozhodnutia súdmi.

Viaceré krajiny, vrátane Slovinska, Srbska, Nemecka či Estónska zriadili v posledných rokoch tzv. informačných komisárov, resp. úradov na dohľad nad slobodným prístupom k informáciám. Tie majú okrem dozornej a sankčnej aj metodickú funkciu pomáhať povinným osobám pri výkone ich povinností. Viac o fungovaní infoúradov v zahraničí píšeme v publikácii Transparency na http://www.transparency.sk/wp-content/uploads/2015/02/Slobodny-pristup-k-informaciam\_Infokomisari.pdf